KIRJALLINEN KYSYMYS E-1859/97 esittäjä(t): Roberta Angelilli (NI) - komissiolle (30. toukokuuta 1997)

Aihe: Alitalia oy:n ja Alitalia Team oy:n tarjoama lentomiehistön kuljetuspalvelu

Alitalia oy:n hallinnoima Alitalia Team oy on luonut Roomassa Maglianassa sijaitsevan valvontakeskuksen ja Leonardo da Vinci di Fiumicinon lentoaseman välisen yhteyspalvelun, jonka tarkoituksena on kuljettaa näiden molempien yhtiöiden miehistöä.

Tämän palvelun tarjoamiseksi Alitalia Team teki marraskuussa 1996 sopimuksen RAMP-nimisen yhtiön kanssa 500 miljoonan liiran summasta vuodessa. Äskettäin samainen Alitalia teki saman palvelun tarjoamista varten kahden yhteistoiminnallisen yrityksen, SAR:n ja SIAT:n kanssa, sopimuksia, joiden arvo yksistään Rooman alueella on noin 10 miljardia liiraa.

Kummassakaan tapauksessa Alitalia oy tai Alitalia Team eivät järjestäneet tarjouskilpailua sopimuksen tekemiseksi kyseisestä palvelusta. Ne estivät muilta alalla toimivilta yrityksiltä mahdollisuuden tehdä omia tarjouksiaan ja varasivat itselleen mahdollisuuden valita taloudelliselta kannalta edullisimmat tarjoukset.

Voiko komissio selvittää, ovatko Alitalia oy ja Alitalia Team oy noudattaneet sopimusten myöntämiseksi kyseistä palvelua varten yhteisön lainsäädäntöä kilpailun turvaamisen ja julkisten hankintojen osalta ottaen huomioon, että 90 prosenttia Alitalian pääomasta on IRI:n omistuksessa?

Jos yhteisön lainsäädäntöä ei ole noudatettu, niin aikooko komissio ryhtyä menettelyihin yhteisön oikeuden palauttamiseksi?

Komission jäsenen Mario Montin komission puolesta antama yhteinen vastaus kirjallisiin kysymyksiin E-1858/97 ja E-1859/97 (11. heinäkuuta 1997)

Vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY 2 artiklan 2 kohdan b alakohdan ii alakohdan mukaan ((EYVL L 199, 9.8.1993. )) direktiiviä sovelletaan hankintayksiköihin, jotka toiminnassaan hyödyntävät maantieteellistä aluetta lentokenttien, meri- tai sisävesisatamien taikka muiden tilojen saattamiseksi lento-, meri- tai sisävesiliikenteen harjoittajien saataville.

Direktiivin johdanto-osan 18 kappaleessa säädetään lisäksi, että erityisesti 2 artiklassa määriteltyyn direktiivin soveltamisalaan eivät kuulu julkisia lentoliikennepalveluja tarjoavat yksiköt.

Komission hallussa olevien tietojen mukaan Fiumicinon lentokenttää hoitaa Aeroporti di Roma S.p.A. eikä l'Ufficio amministrazione scalo aeroporto di Fiumicino de l'Alitalia S.p.A.

Koska arvoisa parlamentin jäsen ei ole toimittanut lisätietoja, komissio katsoo, että sopimuksen tehnyt, yllä mainittu Alitalian hallinnollinen toimisto ei ole sellainen yksikkö, johon sovelletaan direktiiviä 93/38/ETY.

Alitalia S.p.A. ei ole myöskään julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY ((EYVL L 209, 24.7.1992. )) mukainen julkisoikeudellinen laitos. Mainitun direktiivin 1 artiklan b kohdan mukaan julkisoikeudellisen laitoksen on oltava laitos, joka on nimenomaisesti perustettu tyydyttämään yleisen edun mukaisia tarpeita, ja joka ei harjoita teollista tai kaupallista toimintaa, mikä luonnehdinta ei sovellu Alitalia S.p.A:han.

Komissio katsoo tämän vuoksi, että Alitalian ja ¨3570¨-taksiosuuskunnan sekä Alitalian ja RAMP:n välinen sopimus ei kuulu direktiivien 93/38/ETY ja 92/50/ETY soveltamisalaan.